**Tema: 10 Gebooie ‘reboot’ 2**

Ons is besig met ’n reeks oor die 10 Gebooie. Verlede week het ons gesien dat die konteks van die 10 gebooie dalk bietjie anders is as wat ons dit aanvaar het. In die eerste plek het ons gesien dat doel van God met sy volk is dat hulle ’n **koninkryk van priesters** moet wees. Ons moet priesters wees wat God en mense bymekaar bring – God na die mense toe en die mense na God toe.

Die tweede wat ons gesien het is dat ons dalk bietjie anders na God moet kyk as die gewer van die 10 gebooie. In plaas van ’n kwaai regter wat wette gee, is dit ’n liefdevolle Pa wat reëls vir sy gesin neerlê sodat die gesin veilig, eensgesind en vervuld kan leef. Hierdie reëls gaan oor 4 verhoudings, 4 verhoudings waardeur ons

Verlede week ← verhouding met Pa:

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

Kom ek vra nou vir julle wat kinders het: As jy klaar die verhouding tussen die kinders en jou gereël het, watter verhouding kom volgende?

**Hierdie week → verhouding met die res van die gesin**

Hoor hoe word dit in die 5de en 7de gebooie gereël – en onthou: luister soos ’n kind wat na ’n liefdevolle Pa luister in ’n gesinsvergadering:

**Eksodus 20:12 en 14:**

**5. 12“Behandel jou ouers met respek. Jy sal dan lank en gelukkig lewe in die land wat die Here vir jou gee om in te bly.**

**7. 14“Moenie egbreuk pleeg nie.**

Hoor julle hoe God as Pa die aardse gesinsverhoudinge reël?

5de gebod: Ouers-kinders

7de gebod: Man-vrou ← huwelik

Die doop leer ons dat ons deel is van 2 gesinne:

- My hemelse gesin, met God as my Pa en julle as my boeties en sussies

- My aardse gesin, met my vrou en kinders en ouers en boeties en sussies

Altwee is belangrik, altwee is nodig, altwee moet in stand gehou word. Hoekom? Want ons moet priesters wees wat mense en God bymekaar bring! En hoe doen ek dit? Deur dit in die eerste plek te **WYS**!

My gesin moet wys hoe dit lyk om deel van God se gesin te wees. Hoe ek met my ouers en my kinders en my man en my vrou omgaan, wys vir ander wie God is.

* *Hoe kan ek vir mense sê om vir God lief te wees as ek nie my eie pa liefhet nie?*
* *Hoe kan ek vir mense sê om aan God getrou te wees as ek nie getrou is aan my eie vrou, my eie man nie?*
* *Hoe kan ek vir mense sê om God se vergifnis en goedheid te omhels as ek nie my kinders en my ouers en my huweliksmaat vergewe en vir hulle goed is nie?*

Hoor net hoe stel die Bybel dit die tweede keer wat die 10 gebooie gegee word in Deuteronomium. In Deuteronomium 5 word die 10 gebooie gegee en dan word dit afgesluit in Deuteronomium 6:

1“Dit is die bevele, voorskrifte en bepalings wat die Here julle God aan my meegedeel het om vir julle te leer. Die bedoeling hiervan is dat julle Hom gehoorsaam kan wees in die land wat julle nou binnegaan en in besit gaan neem.

**2“Jy, jou kinders en jou kleinkinders moet die Here dien so lank as wat jy lewe. [[1]](#footnote-1)**

*(Let wel – JOU KLEINKINDERS! Ons moet toesien dat ons kleinkinders die Here dien.)*

Jy moet jou ouers eer.

Jy moet jou huweliksmaat getrou wees.

Jy en jou kinders en jou kleinkinders moet die Here dien.

***→ WANT DIS HOE ONS MENSE WYS WIE ONS PA IS EN WAT DIT BETEKEN OM HOM TE KEN***

Die aangrypende is dat ons in Jesus Christus nou 2 gesinne op aarde het:

1. Jou fisiese, aardse gesin
2. Jou geestelike, geloofsgesin ← die kerk

Nie net wys hou jy in jou fisiese gesin leef vir die wêreld wie God is nie, maar ook hoe jy in jou geestelike gesin leef wys dit vir die wêreld. Daarom het Jesus net 1 gebod gegee:

Johannes 13:34, 35:

Ek gee julle ’n nuwe gebod: julle moet mekaar liefhê. **Soos Ek julle liefhet, moet julle mekaar ook liefhê.** 35 As julle mekaar liefhet, sal almal weet dat julle dissipels van My is.

Mense leer God ken in hoe ons, as ’n gesin, mekaar liefhet!

* ***Wat wys jou verhouding met jou ouers en jou kinders vir die wêreld?***
* ***Wat wys jou verhouding met jou man of jou vrou vir die wêreld?***
* ***Wat wys jou verhouding met jou gemeente, jou boeties en sussies vir die wêreld?***

Hoor jou Here:

EK is jou Pa wat jou gemaak het, wat jou beskerm, wat vir jou lief is. Ek wil hê jy moet my priester wees wat mense na My toe bring en My na mense toe vat. Daarom:

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

**5. Wys vir ander hoe jy My liefhet deur hoe jy jou ouers liefhet.**

**7. Wys vir ander dat ons in ons gesin anders met mekaar werk deur hoe jy jou huwelik leef.**

Amen

**Eksodus 20:1-17**

Die Here het al die volgende voorskrifte gegee:

2“Ek is die Here jou God. Dit is Ek wat jou bevry het uit Egipte waar jy ’n slaaf was.

1. 3“Jy mag nie nog ander gode buiten My aanbid nie.
2. 4“Jy mag nie vir jouself afgode maak wat soos voëls of diere of visse lyk nie. 5Jy mag nie voor hulle kniel om hulle te aanbid nie. Ek, die Here jou God, is jou enigste God. Ek laat die oortredings van dié wat My haat nie ongestraf verbygaan nie. Ek straf die derde en die vierde geslag daarna vir die sondes wat hulle ouers gedoen het. 6My liefde bly egter duisend geslagte lank staan vir almal wat My liefhet en aan My gehoorsaam is.
3. 7“Moenie die Naam van die Here jou God sonder rede gebruik nie. Die Here sal die een wat sy Naam sonder die nodige respek gebruik, nie net so sonder straf laat wegkom nie.
4. 8“Onthou om die Sabbatdag vir God te vier. 9Ses dae lank kan jy met jou daaglikse werk aangaan. 10Die sewende dag is die Here jou God se rusdag. Niemand in jou huis mag op daardie dag aangaan met gewone werk nie. Dit sluit in: jy, jou seuns en dogters, jou manlike en vroulike slawe, die vee wat aan jou behoort en alle buitelanders wat by jou oorbly. 11Die Here het in ses dae die hemel, die aarde, die see en alles wat daarin is, gemaak. Op die sewende dag het Hy tot rus gekom. Om daardie rede het die Here die sewende dag geseën en vir Homself eenkant gesit as sy heilige dag.
5. **12“Behandel jou ouers met respek. Jy sal dan lank en gelukkig lewe in die land wat die Here vir jou gee om in te bly.**
6. 13“Moenie mense doodmaak nie.
7. **14“Moenie egbreuk pleeg nie.**
8. 15“Moenie iets steel nie.
9. 16“Moenie valse verklarings oor ander aflê nie.
10. 17“Jy moenie afgunstig raak op ’n ander se eiendom nie. Jy moenie sy vrou, sy manlike of vroulike werkers, sy beeste of sy donkies of enigiets wat hy besit vir jouself begeer nie.”

1. *As jy al sy voorskrifte en bevele gehoorsaam, sal jy ’n lang lewe geniet. 3Luister noukeurig daarna, Israel, dat jy dit kan doen sodat met jou goed kan gaan en jy baie kinders kan hê. Die Here God het aan jou voorouers ’n baie vrugbare land beloof.*

   *4“Luister, Israel! Die Here ons God is die enigste Here. 5Jy moet die Here jou God liefhê met jou hele hart, met jou hele siel en met al jou krag. 6Jy moet jouself heelhartig verbind aan die gebooie wat ek vandag vir jou gee. 7Skerp hierdie woorde by jou kinders in en praat met hulle daaroor by die huis en wanneer jy op pad is, wanneer jy gaan lê en wanneer jy opstaan. 8Bind dit aan jou hande vas as ’n herinnering en dra dit op jou voorkop. 9Skryf dit op die deurkosyne van jou huis en teen jou stadspoorte.* [↑](#footnote-ref-1)